POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 70/2012 z dne 18. januarja 2012 o statističnih poročilih v zvezi s cestnim prevozom blaga

1.Ozadje

Člen 3(4) Uredbe (EU) št. 70/2012 Evropskega parlamenta in Sveta z dne 18. januarja 2012 o statističnih poročilih v zvezi s cestnim prevozom blaga na Komisijo prenaša pooblastilo za sprejemanje delegiranih aktov v skladu s členom 8 v zvezi s posodobitvijo dela 1 Priloge I, zgolj zato da se upošteva gospodarski in tehnični razvoj, razen za spremembe neobvezne narave zahtevanih informacij. Isti člen poleg tega na Komisijo prenaša pooblastilo, da v skladu s členom 8 po potrebi sprejme delegirane akte zaradi prilagoditve prilog II do VII. V skladu s členom 8(2) navedene uredbe se pooblastilo za sprejemanje delegiranih aktov prenese za obdobje petih let od 23. februarja 2012. To pooblastilo se samodejno podaljšuje za obdobja petih let, razen če Evropski parlament ali Svet temu nasprotuje.

Komisija pri izvajanju tega pooblastila zagotovi, da se z delegiranimi akti državam članicam in poročevalcem ne naloži znatno dodatno upravno breme.

Komisija pripravi poročilo o prenesenem pooblastilu najpozneje devet mesecev pred koncem petletnega obdobja.

S tem poročilom je izpolnjena ta obveznost poročanja.

2.Izvajanje delegiranega pooblastila Komisije v skladu z Uredbo (EU) št. 70/2012

Komisija še ni uporabila pooblastila za sprejemanje delegiranih aktov, ki je bilo nanjo preneseno v skladu z Uredbo (EU) št. 70/2012, saj uporaba tega delegiranega pooblastila ni bila potrebna niti zaradi gospodarskega in tehničnega razvoja na področju cestnega tovornega prometa niti zaradi sklepov delovnih skupin Komisije, s katerimi sodelujejo države članice, glede statističnih podatkov o cestnem tovornem prometu.

3.Sklepi

Komisija še ni uporabila pooblastila za sprejemanje delegiranih aktov, ki je bilo nanjo preneseno v skladu z Uredbo (EU) št. 70/2012.

Komisija si stalno prizadeva za večjo kakovost in pravočasnost zbiranja podatkov, za prilagoditev zbranih in izkazanih informacij novim potrebam uporabnikov ter za upoštevanje gospodarskega in tehničnega razvoja na tem področju.

Vse te vidike obravnavajo skupine nacionalnih strokovnjakov, ki se srečujejo vsaki dve leti, odobri pa jih koordinacijska skupina za statistiko prometa.

Poleg tega bo evropski statistični sistem še naprej razvijal in pripravljal statistične podatke, potrebne za (i) oceno napredka pri izpolnjevanju kvantitativnih ciljev iz bele knjige o prometu v zvezi z obsegom in delovanjem vseh načinov prevoza ter (ii) dejavnosti Evropske komisije na področju modeliranja prometa in uvajanje novih političnih pobud, na primer razogljičenja prometa.

Vsakič, ko bodo določene in s skupino strokovnjakov dogovorjene tehnične spremembe prilog, se bo za učinkovito in pravočasno upravljanje navedenih sprememb uporabilo delegirano pooblastilo, ki je bilo na Komisijo preneseno v skladu z Uredbo (EU) št. 70/2012.

Zato Komisija meni, da bi moralo delegirano pooblastilo, ki je bilo nanjo preneseno v skladu s členom 3(4) Uredbe (EU) št. 70/2012, ostati veljavno, saj bo v prihodnosti izvajanje tega pooblastila morda potrebno.